אוטונומיות

עלילה

הסדרה מתארת היסטוריה חלופית ובה מדינת ישראל התפצלה לשתי טריטוריות, מדינה חילונית שבירתה בתל אביב, ואוטונומיה חרדית שבירתה בירושלים. הסדרה מתרחשת בהווה מקביל בערך בשנת 2017, כשלושים שנה אחרי מאורעות תשמ״ט (1989) העקובים מדם, שגרמו בסופו של דבר, להקמתה של פדרציה חרדית בתחומי ירושלים וגלילותיה הפועלת לפי חוקי ההלכה היהודית. בני-ברק הפכה לפרוור של תל אביב החילונית. כדי לעבור בין שתי הישויות יש צורך בבידוק ואשרה. הכלכלה המקומית באוטונומיה נמצאת בקשיים. כמו כן השלטון מנוהל על פי הלכה היהודית והפרשנות החרדית שלה הכולל איסור להחזיק מוצרי מזון שאינם כשרים. קיימת במדינה משטרה ששוטריה מכונים "שומרים" והם לבושים במעין מעילים חסידיים שעליהם מונחים הדרגות וסמלי המדינה. תפקידם מתבטא בשמירה על הסדר ועל חוקי הדת והצניעות באוטונומיה.
במרכז העלילה נמצא "מאכער" חרדי בשם יונה בְּרוֹידֶא (אסי כהן), המתפרנס מהברחות קטנות ואסורות בין המדינה החילונית והאוטונומיה החרדית, תוך העלמת עין ואף שימוש בשירותיו על ידי השלטון, ומתאהב באנה בלום בחורה במדינה החילונית.
גוני, ילדה שגדלה בידי הזוג החילוני בתיה ואשר לוצאטו, מתבררת כבת שנחשבה עד עתה למתה, של אלקה וחיליק ריין בתו וחתנו של הרבי מקרייניץ מנהיג האוטונומיה.
ברוידא מקבל הצעת עבודה מהרבי, שגם הוא מקבל ממנו ספרים מוברחים, בה הוא נדרש לבצע חטיפה של הילדה עליה מתנהל מאבק משפטי על משמורת בין שתי משפחות – חרדית וחילונית. כאשר הוא מסרב ליטול על עצמו את התפקיד, מופעל עליו לחץ כבד מצד הרבי מקרייניץ ועושי דברו. בסופו של דבר הוא ניאות לעשות זאת רק אחרי שהוא נעצר באשמת רצח והרבי נותן לו את האפשרות, לקבל את התפקיד ובכך לא לעמוד למשפט. תוך שהוא דורש מהרבי להתחייב לדאוג למשפחתו במקרה שהוא נפגע, וכן להשאיר גט גירושין לבלומי אשתו והרבי נענה לדרישותיו. ברוידא יוצא למשימה ויחד עם אנה, מכרה מהמדינה החילונית, הם חוטפים את הילדה ומבריחים אותה לאוקראינה כשבמהלך המסע ברוידא מקצץ את זקנו ופאותיו ומתכנן לאחר סיום המשימה, להתחיל בחיים חדשים באירופה יחד עם אנה.
במהלך ההתרחשויות אלקה מאשימה את אביה בארגון החטיפה למטרה פוליטית של השפעה על דחיית האיחוד עם המדינה החילונית בהצבעה המתוכננת. על דעת עצמה היא משתפת פעולה עם בתיה מה שגורם לביקורת על אביה ולדחיית עמדתו בהצבעה, מה שגורם לרבי להידרדרות רפואית ולהעברת קהילתו לעיירה קרייניץ באירופה. שם הוא גם מתכנן לאחד את הילדה עם הוריה הביולוגיים אך לאחר שביתו מוותרת עליה מול המצלמות, הוא מורה לה להשיב את הילדה להוריה המאמצים. שני זוגות ההורים יוצאים לאירופה במטרה לקבל את הילדה מהחוטפים. הילדה מאבדת אימון בחוטפיה וחומקת מהם. בסופו של דבר היא נפגשת בתחנת המשטרה המקומית עם הוריה המאמצים והביולוגיים, כאשר ההורים המאמצים לוקחים אותה עמם.
בינתיים הרבי מקרייניץ מת, וברוידא ואנה ממשיכים בדרכם באוקראינה בלי הילדה. השניים נקלעים יחד עם הלך נוסף, לתאונת רכבת קטלנית שבמהלכה אנה וההלך מתים, וברוידא נפצע קשה. גופתו של ההלך מזוהה בטעות כגופת יונה ברוידא ומועברת על כך הודעה לאשתו לשעבר הנישאת ללייביש חברו של ברוידא. ברוידא עצמו נכנס לקומה למשך כחצי שנה, כשבסופה הוא חווה מעין מוות קליני שבו הוא נפגש עם הרבי המת, לכאורה בעולם הבא, ונענה לבקשת המחילה שלו. לאחר מכן הוא מתעורר וחוזר לאוטונומיה. שם הוא נוכח לראות שהוא נחשב כמת ושאשתו לשעבר נישאה ללייביש, מה שגורם לו לוותר על הפגישה המחודשת אתה. תחת זאת הוא נכנס לבית מדרש של ישיבה ונקלע למאבק בין הלומדים המסרבים להתגייס לצבא, לכוחות הביטחון הישראלים שכחלק מסיפוח האוטונומיה דורשים גיוס חרדים לצה"ל. במהלך ההתרחשויות האלו מוצג זיכרון הילדות הטראגי של ברוידא ממות אביו במהלך הפגנה על גיוס חרדים. הסדרה מסתיימת כשברוידא מצית עצמו למוות תוך כדי לימוד תורה, לכאורה כגיבוי לסרבני הגיוס.